Panayiotou hoor volgende week sy lot | Maroela Media
Christopher Panayiotou, die man van Port Elizabeth wat daarvan beskuldig word dat hy sy onderwyseres-vrou vermoor het, sal nog 'n week moet wag om te hoor of sy aansoek om borgtog goedgekeur is of nie.
Adv. Mike Hellens, vir Panayiotou, het Maandag lang betoë aan die hooggeregshof in Grahamstown voorgehou waarom sy kliënt se borgtogaansoek goedgekeur moet word. Panayiotou appelleer teen 'n besluit van 'n landdros in Port Elizabeth wat sy aansoek in Junie afgekeur het.
Hellens en senior staatsadvokaat Marius Stander het voor regter Glen Goosen verskyn.
Goosen het gesê hy sal op 28 Julie uitspraak lewer.
Jayde (29) is op 21 April buite haar huis in Kabegapark, Port Elizabeth, ontvoer terwyl sy gewag het op 'n saamrygeleentheid na Riebeeck College, waar sy 'n onderwyseres was. Haar liggaam is die volgende dag buite die Kwanobuhle informele nedersetting in Uitenhage gevind.